કેતકી અમદાવાદની જાણીતી દવા બનાવતી કંપની ‘એરાઈઝ ફાર્મા’ના માલિક વિનાયક વોરાની પત્ની. ગુલાબી ચહેરો, પરવાળા જેવા હોઠ, લાંબા કાળા વાળ. મુંબઈના શૅરબજારના કિંગ ગણાતા મહેન્દ્ર વડોદરિયાની પુત્રી. નિરાલી ઊંચી, પાતળી અને સુંદર. દેહલાલિત્ય તો અદ્ભુત, સાથે એની આંખોમાં ગજબનું સંમોહન. એની તરફ જુએ તે જલ્દીથી નજર ન હટાવી શકે. નિરાલી અલ્કેશ શાહ, હવે સ્વર્ગસ્થ અલ્કેશ શાહની પત્ની. અલ્કેશ એરાઈઝ ફાર્મામાં વિનાયક વોરાનો પાર્ટનર હતો. પૂનાથી અમદાવાદ આવતી ટ્રેન પાટા પરથી ખડી ગઈ. ફર્સ્ટ એસીના એક જ ડબા પર કાળનો ક્રૂર પંજો ફરી વળ્યો. એમાં અલ્કેશ પણ હતો. માત્ર આઠ વર્ષનાં લગ્નજીવનનો આ રીતે કારમો અંત આવ્યો. આઘાતનું ઘોડાપૂર ઊમટ્યું અને વખત જતાં શમી ગયું. એ વખતે નિરાલીને સાચો સધિયારો મળ્યો વિનાયક અને કેતકીનો. નિરાલી હતી ટેલેન્ટેડ. મુંબઈની પ્રતિષ્ઠિત કૉલેજમાંથી એમબીએની ડિગ્રી મેળવેલ. તેને અલ્કેશના મૃત્યુના આઘાતમાંથી બહાર લાવવા માટે સૌ પ્રથમ આ વિચાર વિનાયકને સ્ફૂર્યો. આમ પણ અલ્કેશ એનો પાર્ટનર હતો એટલે એનો અધિકાર પણ ખરો. નિરાલીને બિઝનેસ પાર્ટનર બનાવી ફર્મનું ઑફિસવર્ક સોંપવામાં આવે તો એનો ટાઈમપાસ થવા લાગે અને તેનું દુઃખ આ રીતે હળવું થાય. અલ્કેશ સાથેના મેરેજ પછી નિરાલી અમદાવાદ આવી ત્યારથી એને કેતકીનો પણ એટલો જ સાથ-સહકાર હતો. નિરાલીને એરાઈઝ ફાર્મામાં સાથે લેવાનું વિનાયકનું સૂચન એટલે જ કેતકીને ગમ્યું હતું.